हमारे विपक्षी कहते हैं कि सरकारी अस्पतालों में दवाएं ही नहीं हैं । सब बाजार में सेल कर दी जाती हैं । अस्पतालों में मरीजों कि संख्या न के बराबर है तथा डॉक्टर घर पर ही प्रायवेट प्रैक्टिस करते हैं । लेकिन आप खुद ही सोचिये कि कम से कम दवाओं की कमी तो नहीं है । पिछली सरकारों में तो दवाओं का भी अकाल पड़ गया था । रोगी के इलाज के लिए तो दवा चाहिए । चाहे अस्पताल की हो चाहे बाज़ार की । और किसी भी कीमत पर दवाओं की कमी नहीं होने दी जायेगी । रही बात अस्पतालों में मरीजों की संख्या कम होने की । यह तो अच्छा संकेत है । इससे सरकार के इस दावे की पुष्टि होती है कि देश में रोगियों की संख्या घटी है । जनता खुशहाल है । जनता की खुशहाली तथा देश की तरक्की ही ' सब कुछ अपना पार्टी- एसकेएपी ' का प्रमुख लक्ष्य है । तालियों से मैदान गूंज उठा ।